РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   № 05

от заседание на Комисия „Съдебна карта и натовареност на
прокурори и следователи” към Прокурорската колегия
на Висшия съдебен съвет,
проведено на 18.07.2023 г.

Днес, 18 юли 2023 г. (вторник) от 09:00  часа се проведе заседание на Комисия „Съдебна карта и натовареност на прокурори и следователи” към Прокурорската колегия на ВСС, в състав:

ПРЕДСЕДАТЕЛ:

ЧЛЕНОВЕ:	ПЛАМЕН НАЙДЕНОВ 

ОГНЯН ДАМЯНОВ

От администрацията на Висшия съдебен съвет присъстват експертните сътрудници към комисията: Красимира Василева – началник отдел „ПОНД“, дирекция „Правна“ .

Заседанието на комисията протече при предварително обявения и приет от комисията дневен ред:

1. Писмо от министерство на правосъдието във връзка с необходимост от предоставяне на отговори по Въпросник на Европейската комисия за ефективност на правосъдието на Съвета на Европа  (CEPEJ), цикъл 2022-2024 г.

ПО ДНЕВНИЯ РЕД:

1.ОТНОСНО: Писмо от министерство на правосъдието във връзка с необходимост от предоставяне на отговори по Въпросник на Европейската комисия за ефективност на правосъдието на Съвета на Европа  (CEPEJ), цикъл 2022-2024 г.

Комисия "Съдебна карта и натовареност на прокурори и следователи" към Прокурорската колегия на
Висшия съдебен съвет
Р Е Ш И :

1. Информацията, необходима за отговор на въпроси по въпрос 37, 37-1, 37-2, 37-3, от 42 до 44 и поле за коментар С., тема „Система за управление на делата (СУД)“ от подраздел 3.5.3 „Инструменти“ (въпроси 062-20, 062-21, 062-22), подраздел 3.6.1 „Национални политики, прилагани в съдилищата / прокуратурата“, подраздел 3.6.2 „Измерване на дейността на съда/прокуратурата чрез постигане на резултати и цели относно качеството” (въпроси от 70 до 79-1 вкл.), целия подраздел 3.6.3 „Информация относно дейността на съдилищата/прокуратурите“ (въпроси от 80 до 81-5), въпрос 84, подраздели 4.2.2 „Управление на потока дела - първа инстанция“ и 4.2.3 „Управление на потока дела - втора инстанция“ и подраздел 4.2.4 „Управление на потока дела – Върховен съд“, подраздел 4.2.5 „Управление на потока дела и срокове – специфични дела“ (без въпрос 101-1- от компетентност на Държавната агенция за бежанците към Министерски съвет), въпроси от 107 до 109 и поле за коментар D.2, раздел 7. „Медиация, свързана със съда, и други алтернативни методи за разрешаване на спорове“ (без въпроси 165, 166-1, 168), в. 206-1 и 208-10, които се отнасят до дейностите на прокуратурата, не се събира от ВСС, а от ВКП.
	2. По отношение на въпрос 208-3, комисията предоставя следния отговор относим към работата на прокуратурата: 
	208. Можете ли да предоставите информация за текущия дебат във вашата страна относно функционирането на правосъдието? Има ли текущи или планирани реформи? 
3. Съдилища и прокурорски служби (напр. правомощия и организация, структурни промени - например намаляване на броя на съдилищата (географски местоположения), компетенции на съдилищата, методи на управление и работа, информационни технологии, ОНД и ефективност, съдебни такси, саниране и строителство на нови сгради)

 Да (планирана)
 Да (приета) 
 Да (прилага се през справочната година +1)  	
 Не

На 26 май Народното събрание прие на второ четене текстовете от промените в Наказателно-процесуалния кодекс (НПК) и Закона за съдебната власт (ЗСВ), въвеждащи механизъм за разследване на главния прокурор. С промените Общото събрание на наказателната колегия на Върховния касационен съд одобрява списък от действащи съдии на длъжност съдия във Върховния касационен съд от наказателната колегия или с ранг на съдия във Върховния касационен съд от наказателните отделения на апелативните и окръжните съдилища, които последните седем години преди включването им в списъка са работили като съдии по наказателни дела, измежду които, при необходимост, на случаен принцип се разпределя преписката в случаите по чл. 411а от Наказателно-процесуалния кодекс. Съдиите се включват в списъка след изразено от тях писмено съгласие.
При наличие на законен повод за започване на разследване срещу главния прокурор, както и в случаите на чл. 212, ал. 2 от НПК се уведомява ръководителят на наказателната колегия на Върховния касационен съд. Когато съобщението по чл. 209 не съдържа данни за извършено престъпление или данните са явно необосновани, ръководителят на наказателната колегия на Върховния касационен съд изпраща съобщението на Софийската градска прокуратура за произнасяне по общия ред. Преписката по ал. 1 се разпределя на принципа на случайния подбор при спазване на изискванията на чл. 360б от Закона за съдебната власт на съдия, определен по реда на чл. 112, ал. 6 от Закона за съдебната власт, който се назначава за прокурор във Върховната касационна прокуратура за разследване на престъпления, извършени от главния прокурор, при условията и по реда на същия закон. Прокурорът за разследване на престъпления, извършени от главния прокурор, ръководи досъдебното производство и участва в съдебното производство. В случай че в 6-месечен срок от съобщението по ал. 1 възникнат и други законни поводи за образуване на досъдебно производство за извършено престъпление от главния прокурор или случаи по чл. 212, ал. 2, те се разглеждат от прокурора по ал. 4. Ако в този срок е отказано образуване на досъдебно производство, не са налице други законни поводи или е прекратено образуваното наказателно производство, след изтичането на този срок прокурорът за разследването на престъпления, извършени от главния прокурор, се възстановява на заеманата преди това длъжност като съдия. При наличие на данни за обстоятелства по чл. 129, ал. 3, т. 5 от Конституцията на Република България, които не съставляват престъпления, прокурорът за разследването на престъпления, извършени от главния прокурор, изпраща събраните материали на министъра на правосъдието. Създава се нова разпоредба в ЗСВ – чл.173а, съгласно която в случаите по чл. 411а, ал. 1 от НПК по реда на чл. 112, ал. 6 от ЗСВ се определя съдия, който да изпълнява функциите на прокурор за разследване на престъпления, извършени от главния прокурор.
В чл. 112 от ЗСВ се създава нова ал. 6, която предвижда, че Общото събрание на наказателната колегия на Върховния касационен съд одобрява списък от действащи съдии на длъжност съдия във Върховния касационен съд от наказателната колегия или с ранг на съдия във Върховния касационен съд от наказателните отделения на апелативните и окръжните съдилища, които последните седем години преди включването им в списъка са работили като съдии по наказателни дела, измежду които, при необходимост, на случаен принцип се разпределя преписката в случаите по чл. 411а от Наказателно-процесуалния кодекс. Съдиите се включват в списъка след изразено от тях писмено съгласие.
С промените в чл. 30, ал. 5 от ЗСВ са създадени нови т. 21 и т. 22, съгласно които: 
- прокурорската колегия назначава съдия, определен по реда на чл. 112, ал. 6, на длъжност прокурор във Върховната касационна прокуратура, който да изпълнява функциите на прокурор за разследване на престъпления, извършени от главния прокурор; 
- прокурорската колегия назначава съдия от наказателната колегия на Върховния касационен съд, определен по реда на чл. 173а, ал. 4, за заместник главен прокурор, който осъществява контрол върху действията на прокурора за разследването на престъпления, извършени от главния прокурор, при условията и по реда, определени в закон. 
Съгласно новосъздадената ал. 7 на чл. 30 от ЗСВ в случаите, когато прокурорът за разследване на престъпления, извършени от главния прокурор, или прокурорът, осъществяващ контрол върху действията на прокурора за разследването на престъпления, извършени от главния прокурор, си направят самоотвод, бъдат отведени или са в трайна фактическа невъзможност да изпълняват задълженията си, прокурорската колегия на Висшия съдебен съвет назначава заместващ прокурор по реда на ал. 5, т. 21 и 22.
С гласуваните промени в ЗСВ, съгласно нормите на чл. 33, ал. 3 и ал. 4 от закона, решенията на пленума на Висшия съдебен съвет, с които прави предложение до президента на Република България за назначаване и освобождаване на главния прокурор се приемат с мнозинство, не по-малко от тринадесет гласа, а решенията по отношение на изборен член на Висшия съдебен съвет, председателя на Върховния административен съд и председателя на Върховния касационен съд се приемат с мнозинство, не по-малко от седемнадесет гласа. Останалите решения се гласуват с мнозинство повече от половината от присъстващите членове. Гласуването е явно.
Съгласно чл. 173, ал.1, ал. 11 от ЗСВ пленумът на Висшия съдебен съвет приема решението за избор на кандидат за главен прокурор с мнозинство не по-малко от тринадесет гласа. За избор на кандидат за председател на Върховния касационен съд и за председател на Върховния административен съд решението се приема с мнозинство не по-малко от седемнадесет гласа. Когато при първото гласуване никой от кандидатите не е получил тринадесет, съответно седемнадесет или повече от гласовете на членовете на пленума на Висшия съдебен съвет, изборът продължава за двамата кандидати, получили най-много гласове (ал.12).
С новата разпоредба на чл. 230а от ЗСВ се регламентират случаите в които главният прокурор е привлечен като обвиняем за извършено престъпление. Тогава прокурорът за разследване на престъпления, извършени от главния прокурор, прави мотивирано искане до пленума на Висшия съдебен съвет за временното му отстраняване от длъжност до приключване на наказателното производство, към което прилага достатъчно данни.
По отношение европейските делегирани прокурори, със същото изменение в ЗСВ беше създадена нова разпоредба в чл.139, съгласно която правомощието  на главният прокурор и неговите заместници, на които са възложени съответни правомощия по реда на ал. 1 писмено да могат да отменят или изменят прокурорски актове, освен ако са били предмет на съдебен контрол, не се прилага за актовете на европейския прокурор и на европейските делегирани прокурори при изпълнение на функциите им по Регламент (ЕС) 2017/1939.
С определение от 27 юни 2023 год. Конситуционният съд на Република България е допуснато да разглеждане по същество искането на главния прокурор за установяване на противоконстуционност на чл.213, ал. 4-6, чл. 247б, ал. 2, чл. 250, ал. 1, т. 2, чл. 411а – чл. 411и от НПК, чл. 30, ал. 5, т. 21 и 22 и ал. 7, чл. 33, ал. 3, чл. 112, ал. 6, чл. 147, ал. 7, чл. 173, ал. 11 и 12, чл. 173а, чл. 230, ал. 1, изр. трето и чл. 230а от ЗСВ, § 31, ал. 2 и § 41 от ПЗР на ЗИД на НПК (обн., ДВ, бр. 48 от 02.06.2023 год., в сила от 06.06.2023 год.)
По отношение на командироването на прокурорите също са приети изменения в ЗСВ отнасящи се до уредбата на реда, по който то се извършва.

2. Решението по т.1 да се изпрати на дирекция „Международна дейност и протокол“ в АВСС.

	ПРЕДСЕДАТЕЛ
					НА КСКНПС: 
								ПЛАМЕН НАЙДЕНОВ